Dv Pœtus, du beginst die Musen den zue hassen/
Vndt Phillis wird dein weib/ es sey vns lieb vnd leidt!
Die Phillis die nichts weis von ehr vnd redlikeit:
Vnd die sich ohne mann' hatt mutter nennen lassen.
Du thor/ du glaubest noch/ das itzt auff allen gassen
Ein jeder nur von dier/ vndt deinem glücke schreitt.
Ja woll der vogel selbst/ der vns die heisse zeitt
An meldet/ wird dir auch ein hochzeit lied verfassen.
Dein glück ist freylich gros/ du nimbst fur eigen an
Was Quintus hatt bezahlt/ vnd doch nicht nehmen kan.
Lucullus seet/ dir bleibt der acker mitt den früchten.
Stell' alle sorgen ein/ wirff recht vnd bücher hin.
Wen Phillis müssig geht/ den trägt es mehr gewin.
Als wen der richter will die part' vnd händel schlichten.